hotchpotch/miracl-hf-unified huggingface dataset:
Montserrat Figueras
Montserrat Figueras (15. maaliskuuta 1942 – 23. marraskuuta 2011) oli katalonialainen sopraano.
Figueras syntyi Barcelonassa ja opiskeli siellä näyttelemistä ja laulamista. Hän lähti vuonna 1968 Baseliin.
Figueras avioitui 1968 Jordi Savallin kanssa. Pari oli mukana perustamassa vanhan taidemusiikin yhtyettä Hespèrion XX. Vuonna 1987 Savall perusti La Capella Reial -laulu ja soittoyhtyeen, jonka jäsen Figueraskin on.
Erik Weihenmayer
Erik Weihenmayer (s. 23. syyskuuta 1968) on yhdysvaltalainen vuorikiipeilijä. Hän tuli 25. toukokuuta 2001 tunnetuksi ensimmäisenä Mount Everestin valloittaneena sokeana henkilönä. Seitsemän huippua hän saavutti syyskuussa 2002.
Weihenmayer sairasti syntymästään asti retinoskiisia, joka aiheutti hänen sokeutumisensa 13-vuotiaana. Hän valmistui vuonna 1991 Boston Collegesta ja lähti samana vuonna vaeltamaan Pamirvuorille Tadžikistaniin. Vuonna 1995 Weihenmayer saavutti Yhdysvaltain sokeain järjestön sponsoroimana Mount McKinleyn huipun.
Vuonna 2004 Weihenmayer johti retkikuntaa Tiibetille.
Rintamerkki
Rintamerkki on puvun rinnukseen kiinnitettävä merkki. Rintamerkki voi olla tehty pahvista, metallista, muovista tai kankaasta ja siinä on jokin tunnus. Tavallisesti tunnuksilla korostetaan kuulumista johonkin ryhmään. Rintamerkki voi kuitenkin olla myös pelkkä koriste tai mainos. Perinteiset merkit kiinnitettiin vaatteisiin neuloilla, ruuveilla tai liittimillä. Ne voitiin myös liimata tai ommella.
Merkkien historia alkaa muinaisuudesta. Ihmiset ovat aikojen alusta koristautuneet yhteisönsä tunnuksin. Amuletit, soljet, rahat, mitalit, brakteaatit, napit, sotilastunnukset, jetongit, rintamerkit, hihamerkit, pinssit kuuluvat samaan perheeseen.
Rintamerkkien käyttö on vanha perinne järjestötoiminnassa ja se on levinnyt kansainvälisiä teitä. Suomessa merkkejä alettiin harrastaa 1800-luvun lopulla, jolloin yhdistystoiminta vapautui siihen kohdistuneista rajoituksista. Osakunnat, raittius- ja urheiluseurat ja työväenjärjestöt ryhtyivät valmistuttamaan rintamerkkejä. Merkit olivat tuolloin useimmiten jäsenmerkkejä, joiden kantajilla oli jäsenyyden takaamia oikeuksia. Merkki rinnassa toimi esimerkiksi pääsylippuna tilaisuuksiin ja antoi oikeuden käyttää puheenvuoroja. Ensimmäiset merkit olivat usein rusetteja tai pahvimerkkejä. Poliittisia rintanappeja on käytetty Yhdysvalloissa jo 1800-luvulta lähtien, kun selluloidi keksittiin. Suomessa niiden käyttö yleistyi vasta 1960- 1970-luvuilla.
Suomen puolustusvoimien todennäköisesti ensimmäinen joukko-osastopinssi on 1929 alkaen Tampereen Rykmentin Tappara-lehden toimituksen jakama emalinen lippukuvioinen pinssi.
Poliittisia merkkejä on valmistettu moniin erityistarkoituksiin: jäsen-, vaali-, puoluekokous-, keräys-, kunnia- ja juhlamerkkien lisäksi on valmistettu henkilöihin ja tapahtumiin liittyviä merkkejä.
Rintamerkkejä käytetään yleisesti varojen keräämiseen eri tarkoituksiin. Merkkien myyntiä harjoittavat niin hyväntekeväisyysjärjestöt kuin poliittiset ja aatteelliset järjestötkin. Kampanjamerkeillä pyritään tuomaan julki ajankohtaisia kysymyksiä ja tavoitteita.
Hypoksifilia
Hypoksifilia (kr. "hypo" 'vajaa' + "oksys" 'happi' + "filein" 'rakastaa') on seksuaalinen parafilia, jossa henkilö kokee aivojen hapensaannin puutteen voimistavan seksuaalista kiihotustilaa. Yleensä tilaa tavoitellaan puristamalla kaulavaltimoita niin, että aivoihin menevän valtimoveren ja hapen määrä tilapäisesti vähenee. Puristus saadaan tavallisesti aikaan kuristamisella tai osittaisella hirttämisellä, joko itse tai kumppanin avulla. Hypoksifilian harjoittaminen on vaarallista, koska se saattaa johtaa jopa kuolemaan.
Frotterismi
Frotterismi on parafilia, jossa henkilö kiihottuu kosketellessaan tai hieroessaan itseään luvatta toista ihmistä vasten. Tavallisesti teko tehdään ihmistungoksessa. Tyypillisesti tekijä on mies, joka pyrkii hankaamaan peniksellään naisen reisiä tai takamusta. Yleensä teko jää ulkopuolisilta havaitsematta, eikä siihen liity itsensä paljastamista. Käsin tapahtuvasta koskettelusta käytetään nimitystä toucherismi.
ICD-10 tautiluokituksessa frotterismi kuuluu luokkaan Muut määritellyt sukupuoliset kohdehäiriöt (F65.8).
Uryū Ishida
Ishida on quincy. Normaalisti quincyt ja shinigamit ovat vihollisia, mutta Ishida on saanut ystäväkseen luokkatoverinsa Ichigo Kurosakin ja Rukia Kuchikin, jotka ovat shinigameja. Ishidan mestari kuoli kesken opetuksen. Häntä opetti hänen isoisänsä, joka kasvatti hänet. Ishida on vasenkätinen.
Ishida ystävystyi Ichigon kanssa sen jälkeen, kun Hueco Mundon ja ihmisten maailman välinen portti repesi ja hollow't hyökkäsivät. Ichigo, Rukia, Ishida, Yasutora Sado, Orihime Inoue, Kisuke Urahara, Jinta Hanakari, Ururu ja Tessai joutuivat puolustamaan ihmismaailmaa tuholta niin, etteivät ihmiset saaneet koskaan tietää hyökkäyksestä. Kun Rukia vietiin Soul Societyyn teloitettavaksi sääntöjen rikkomisesta, lähti Ishida Ichigon, Orihimen, Chadon ja Yoruichi Shihōinin mukaan pelastamaan häntä. Ishida kohtaa Soul Societyssä monien heikkojen shinigamien lisäksi 12. divisioonan kapteenin, Mayuri Kurotsuchin.
Ishida osaa muiden quincyjen tapaan ampua energianuolia. Samoin hänellä on aseenaan jousi, joka muodostuu hänen isoisänsä antamasta helmirannekorusta. Ishida saa ylleen quincy-haarniskan, hänen olkapäänsä alkavat hohtaa sinistä valoa ja hän saa käyttöönsä tavallisen jousen sekä yhden nuolen, jolla hän ampuu Mayuria. Silloin Ishida menettää voimansa, mutta myöhemmin hän saa uuden, hopeisesta rannekorusta muodostuvan jousen Mayurin tyttäreltä, Nemulta. Mangassa Ishidan isä alkaa valmentaa Ishidaa, jotta tämä saisi quincy-voimansa takaisin. Myöhemmin Ishida lähtee Ichigon ja Chadin kanssa pelastamaan Inoueta Aizenilta. Myöhemmin pelastusretkikuntaan liittyvät myös Renji Abarai ja Rukia Kuchiki.
Astropulse
Astropulse on kaikkien aikojen ensimmäinen BOINC-projekti. Sen avulla testattiin BOINC-ohjelmaa 2000-luvun alkupuolella. Astropulse hävisi moneksi vuodeksi, kun SETI@home-ohjelma muokattiin BOINC-ympäristöön sopivaksi. Sen jälkeen on tullut noin 40 muuta BOINC-projektia. Vuoden 2007 tammikuussa Astropulsen beta-versio ilmestyi pitkän odottamisen jälkeen 64-bittiseen Linuxiin ja helmikuussa 2007 32-bittiseen Linuxiin. Windows-versio tuotiin betatestaukseen alkukesästä 2007. Beta-versioita testattiin SETI@home Beta-projektin kotisivuilla. Heinäkuussa 2008 Astropulse tuotiin myös SETI@home-projektin kotisivuille eli myös ei-beta-testaajien ulottuville.
Astropulse on BOINC-ohjelman avulla hallittavaa hajautettua laskentaa, joka etsii mustia aukkoja, pulsareita ja Maan ulkopuolista älyllistä elämää. Astropulse hyödyntää SETI@home-projektin datanauhoja etsiessään mikrosekuntien pituisia pulsseja radiokohinan seasta.
Astropulse on GNU GPL lisensöity.
Reyen oireyhtymä
Reyen oireyhtymä on sairaus, joka aiheuttaa maksan ja useiden muiden sisäelinten paksuuntumista ja aivopaineen lisääntymistä. Tämä saattaa johtaa kehitysvammaisuuteen ja jopa kuolemaan. Hengenvaarallista sairautta esiintyy enimmäkseen lapsilla ja nuorilla aikuisilla, mutta myös muut voivat sairastua siihen.
Reyen oireyhtymä voi puhjeta esimerkiksi virustartunnan jälkeen. Vuonna 1963 havaittiin, että aspiriinin käyttö lisää sairastumisen riskiä huomattavasti. Peräti 90 % potilaista oli käyttänyt ennen oireiden alkamista aspiriinia.
Reyen oireyhtymään sairastuu yksi miljoonasta ihmisestä. Barbituraatit ja insuliini auttavat sairauden hoidossa, ja joskus tarvitaan hengityslaitetta.
Pieter Boddaert
Pieter Boddaert (1730, Seeland–1795 tai 1796) oli hollantilainen luonnontieteilijä, lääkäri, ornitologi ja taiteilija.
Boddaert toimi luonnonhistorian lehtorina, vuodesta 1793 dosenttina Utrechtin yliopistossa, missä hän väitteli lääketieteen tohtoriksi 1764. Vuonna 1783 hän julkaisi 50 kopiota Louis Jean-Marie Daubentoisin teoksesta "Planches enluminees", antaen tauluille tieteelliset nimet, jotka ovat edelleen käytössä. 1785 hän julkaisi teoksen "Elenchus Animalium", missä hän antoi nimet lukuisille nisäkkäille, muun muassa tarpaanille ja sukupuuttoon kuolleelle kvaggalle.
Boddaert kuvaili tieteelle lukuisia lintuja, muun muassa härkälinnun, haarahaukan, kirjokäen, lehtokertun, afrikantöyhtöhyypän, kenttähyypän ja pensassirkkalinnun.
Dana Delany
Dana Welles Delany (s. 13. maaliskuuta 1956 New York) on yhdysvaltalainen elokuva-, teatteri- ja televisionäyttelijä. Hän on näytellyt aktiivisesti 1970-luvun lopulta asti ja voittanut kaksi Emmy-palkintoa roolistaan Colleen McMurphyna ABC:n sarjassa "China Beach" vuosina 1988–1991.
Delany varttui Connecticutissa ja opiskeli Phillips Academyssa sekä Wesleyan Universityssä. Hänen ensimmäisiä roolejaan olivat televisiorooli sarjassa "Love of Life" vuonna 1979, osa Broadway-näytelmässä "A Life" vuonna 1980 ja televisiorooli sarjassa "As the World Turns" vuonna 1981. Kiistanalaisen näytelmän "Bloodmoon" myötä Delany pääsi 1980-luvun alkupuoliskolla Hollywoodiin ja sai useita pieniä elokuva- ja televisiorooleja. Hän vieraili sarjassa "Konnankoukkuja kahdelle" ja oli kolmen jakson ajan sarjassa "Magnum".
Vuonna 1988 Delany sai roolin Colleen McMurphyna sarjassa "China Beach", jota esitettiin vuoteen 1991 asti. Hän sai mediahuomiota ja kaksi Emmy-palkintoa, joiden lisäksi hän oli ehdolla kahden muun Emmyn sekä kahden Golden Globen saajaksi. Menestyksen myötä Delany sai rooleja elokuvista kuten "Light Sleeper", "Housesitter", "Tombstone" ja "Tyttö ja villihanhet" sekä televisioelokuvista "Promise to Keep" ja "Vaaran vanki". Vuosikymmenen toisella puoliskolla hän esiintyi kiistanalaisemmissa rooleissa kuten Margaret Sangerina televisioelokuvassa "Choices of the Heart", Lisana elokuvassa "Kyttäkaksikko paratiisisaarella" ja yhdessä jaksossa sarjassa "Family Law", josta hän sai Emmy-ehdokkuuden. 1990-luvun puolivälistä vuoteen 2005 hän oli Lois Lanen ääninäyttelijä animaatiosarjassa "Teräsmies".
Vuosituhannen vaihteessa Delany näytteli televisiosarjoissa, kuten lyhytikäiseksi jääneessä "Pasadenassa" ja "Presidio Medissa"; televisioelokuvissa "Villin lännen naisia", "Elämän ja kuoleman rajamailla", "A Time to Remember" ja "Baby for Sale" sekä independent-elokuvissa "The Outfitters", "Mother Ghost" ja "Spin". Niihin aikoihin hän myös jatkoi lavauraansa, muun muassa näytelmässä "Paljon melua tyhjästä".
Vuosina 2004–2006 Delanylla oli useita vierailurooleja sarjoissa "", "Boston Legal", "Kojak", "Related", "L-koodi" ja "Taisteluplaneetta Galactica". Hänellä oli myös päärooli lyhytikäisessä sarjassa "Kidnapped" vuonna 2006.
Vuodesta 2007 vuoteen 2010 Delany näytteli Katherine Mayfairia televisiosarjassa "Täydelliset naiset". Vuosina 2011–2013 hän näytteli pääosaa tohtori Megan Huntina televisiosarjassa "Totuuden anatomia".
Kvanttisähködynamiikka
Kvanttisähködynamiikka (QED) on sähkömagnetismin relativistinen kvanttikenttäteoria. QED kuvaa sähköisesti varattujen hiukkasten vuorovaikutustapahtumat, jotka tapahtuvat fotonien välityksellä. Sitä sanotaan usein "fysiikan helmeksi", koska se kuvaa äärimmäisen tarkasti elektronin anomaalisen magneettimomentin arvon ja vedyn energiatasojen Lambin siirtymän.
Teoriaa QED:stä olivat kehittelemässä Richard Feynman, Julian Schwinger ja Shin’ichirō Tomonaga.
Matemaattisesti kvanttielektrodynamiikan rakenne on abelinen mittakenttäteoria, jonka symmetriaryhmänä toimii U(1) mittaryhmä. Mittakenttä, joka kuljettaa varattujen spin-1/2-kenttien välisen vuorovaikutuksen on sähkömagneettinen kenttä.
QED:n Lagrangen tiheys elektronin ja positronin väliselle fotonien kuljettamalle vuorovaikutukselle on muotoa
Laita "D" Lagrangen tiheyteen nähdäksesi, että "L" on
Tämä Lagrangen tiheys voidaan laittaa Eulerin-Lagrangen yhtälöön
jotta löydetään QED:n kenttäyhtälöt.
Nämä kenttäyhtälöt ovat
Laittamalla nämä kaksi takaisin Eulerin-Lagrangen yhtälöön (2), jolloin saadaan
ja kompleksikonjugaatti
Jos keskimmäinen termi laitetaan oikealle puolelle, saadaan:
Vasemmanpuoleinen on kuten alkuperäinen Diracin yhtälö ja oikeanpuoleinen on vuorovaikutus sähkömagneettisen kentän kanssa.
Yksi tärkeä yhtälö saadaan laittamalla Lagrangen tiheys Eulerin-Lagrangen yhtälöön, tällä kertaa kentälle formula_15:
Tällä kertaa kaksi termiä ovat
Nämä termit laittamalla takaisin yhtälöön (3) saadaan
Sinivuoren luonnonpuisto
Sinivuoren luonnonpuisto on Pirkanmaalla Oriveden kaupungissa sijaitseva luonnonpuisto. Sen pinta-ala on noin 62 hehtaaria, joten se on Suomen pienin luonnonpuisto. Luonnonpuisto perustettiin vuonna 1956. Puistossa on vanhaa kuusivaltaista puustoa, jonka ikä on 100–125 vuotta. Myrskytuhojen takia luonnonpuistossa on valtavia määriä järeää maapuuta, joilla elää runsaasti vanhojen metsien sieni- ja hyönteislajistoa. Myös alueen kasvisto ja linnusto ovat poikkeuksellisen rikkaita (itäisiä, lehto- ja vanhan metsän lajeja). Luonnonpuistoon liitetään lähiaikoina alueeseen rajautuva ja valtiolle suojelua varten hankittu 35 hehtaarin alue. Laajennusalueella kasvaa muun muassa rauhoitettua vuorijalavaa ("Ulmus glabra").
Minna Canthin päivä
Minna Canthin päivä, tasa-arvon päivä () on yleinen liputuspäivä Suomessa joka vuosi 19. maaliskuuta. Tasa-arvon päivä on kirjailija Minna Canthin (1844–1897) syntymäpäivä.
Sisäministeriö suositteli ja määräsi valtion virastot ja laitokset liputtamaan tuona päivänä jo vuonna 2003. Koska liputuksesta saatiin myönteistä palautetta, Sisäministeriö teki Helsingin yliopiston almanakkatoimistolle ehdotuksen päivän merkitsemiseksi kalenteriin. Vuonna 2004 Minna Canthin päivänä oli suruliputus Konginkankaan linja-autoturman vuoksi. Yleiseksi liputuspäiväksi se tuli vuonna 2007. Minna Canth on kahdeksas suomalainen merkkihenkilö ja ensimmäinen suomalainen nainen, joka on saanut oman liputuspäivän.
Kuopiossa on järjestetty vuodesta 2010 lähtien Minna Canthin päivänä Minnan päivät -niminen tapahtuma.
Naruto Shippūden: Gekitou Ninja Taisen EX
Naruto Shippūden: Gekitou Ninja Taisen EX on Clash of Ninja -pelisarjan viides osa. Se perustuu Masashi Kishimoton anime- ja mangasarja Narutoon ja etenkin uuteen -animesarjaan. Peli tullaan julkaisemaan Wiille ja on luvattu, että se tulisi käyttämään Wii Remoten ominaisuuksia ainakin jollain tavoin.
Huom. Pelihahmojen nimet on kirjoitettu länsimaisessa etunimi-sukunimi järjestyksessä japanilaisen sijasta.
Bucks Fizz
Bucks Fizz on englantilainen pop-yhtye, joka perustettiin vuoden 1981 Eurovision laulukilpailua varten. Yhtye voitti Euroviisut kappaleellaan "Making Your Mind Up" ja aloitti menestyksekkään pop-uran. He olivat Euroviisuissa klassinen kahden miehen ja kahden naisen muodostama nelikko, niin kuin aikaisemmin olivat olleet ABBA ja Brotherhood of Man. Yhtye oli varsin suosittu Isossa-Britanniassa 80-luvulla. Yhtyeen viimeisin albumi ilmestyi vuonna 2006.
Shannen Doherty
Shannen Doherty (s. 12. huhtikuuta 1971 Memphis, Tennessee, Yhdysvallat) on yhdysvaltalainen näyttelijä. Hänen ensimmäinen merkittävä roolisuorituksensa oli televisiosarjassa "Pieni talo preerialla", jossa hän näytteli Almanzon veljentytär Jenny Wilderia vuosina 1982–1983. Tämän jälkeen hän on näytellyt muun muassa televisiosarjoissa "Our House", "Beverly Hills 90210" ja "Siskoni on noita". Dohertyn jätettyä sarjan uudeksi noitasiskoksi otettiin Rose McGowan. Vuonna 2008 Doherty palasi 1990-luvulta tutun "Beverly Hills 90210" -sarjan spin-off-sarjaan 90210 Brenda Walshin roolissa.
Doherty on esiintynyt myös muun muassa elokuvissa "Heathers" (1988), "Häiriköt" (1995), "Tähtäimessä" (1999) ja "Bukowski" (2014).
Doherty sairastui vuonna 2015 rintasyöpään, joka levisi myös imusolmukkeisiin. Toukokuussa 2016 hänelle tehtiin rinnanpoistoleikkaus
Dave Benton
Dave Benton (oik. Efren Eugene Benita, s. 31. tammikuuta 1951) on hollantilainen (Aruba) popmuusikko, joka voitti vuoden 2001 Eurovision laulukilpailun yhdessä Tanel Padarin ja poikabändi 2XL:n kanssa kappaleella ”Everybody”.
Benton on kotoisin Alankomaihin kuuluvalta Aruban saarelta, joka sijaitsee Karibianmerellä Venezuelan rannikon edustalla. Hän lähti 13-vuotiaana opiskelemaan Venezuelan Curacaoon luostarikouluun, jonka jätti kesken kahden vuoden jälkeen. Kolumbiaan hän muutti 17-vuotiaana, mutta järkyttyi elintason heikkoudesta verrattuna Arubaan. Sieltä matka jatkui Miamiin Yhdysvaltoihin. Rumpalina ja taustalaulajana hän teki yhteistyötä The Driftersin, Tom Jonesin, Billy Oceanin, José Felicianon ja The Plattersin kanssa. Bentonin äidinkieli on papiamento, jonka lisäksi hän puhuu englantia, espanjaa ja hollantia sekä auttavasti saksaa ja ranskaa. Hän avioitui 21-vuotiaana, mutta avioliitto kaatui mm. välimatkoihin. 1980-luvun puolivälissä hän muutti Aruban emämaahan Hollantiin, jonne hänen perheensä oli jo aiemmin muuttanut. Benton on Hollannin kansalainen, mutta emämaa osoittautui uran kannalta pettymykseksi. Hän matkusti Saksaan, jossa lauloi ja näytteli. Reilun 10 vuoden jälkeen Benton lähti Norjaan, jossa kokeili liikemiehen uraa sijoittaen silloisen Saksassa tienatun omaisuutensa, noin neljännesmiljoona Norjan kruunua, menettäen sen epäonnistuneissa liiketoimissa. Vuonna 1997 hän muutti täysin varattomana Viroon. Norjan-vuosien aikana hän kuitenkin tapasi virolaisen vaimonsa Marisin risteilyn yhteydessä Suomessa, josta tämä Viron tapaan piti, toisin kuin Norjasta. Tuleva vaimo Maris houkutteli Bentonin muuttamaan Viroon, jonne muuttoa hän on pitänyt elämänsä parhaimpana ratkaisuna. Nykyään hän asuu Virossa vaimonsa ja kahden tyttärensä kanssa.
Lappeenrannan seudun opiskelija-asuntosäätiö
Lappeenrannan seudun opiskelija-asuntosäätiö (LOAS) on vuonna 1974 perustettu säätiö, jonka toiminnan tarkoituksena on ylläpitää ja rakennuttaa vuokra-asuntoja Lappeenrannan ja lähialueiden oppilaitoksissa (muun muassa Lappeenrannan teknillisessä yliopistossa ja Saimaan ammattikorkeakoulussa) opiskeleville opiskelijoille.
Säätiön perustivat maaliskuussa 1974 lappeenrantalaiset opiskelijayhteisöt, Lappeenrannan kaupunki ja evankelisluterilaiset seurakunnat, Säätiön ensimmäinen vuokrarakennus valmistui syksyllä 1975. Lappeenrannan Opiskelijatalo Oy liitettiin LOASiin vuonna 1982. Säätiöllä on yli 3 000 asuntopaikkaa eri puolilla Lappeenrantaa pääasiassa lähellä Lappeenrannan keskustaa tai yliopistoa.
Säätiön ylintä päätäntävaltaa käyttää valtuuskunta, johon perustajayhteisöt valitsevat edustajiansa siten, että ylioppilas- ja oppilaskunnilla on yksi edustaja jokaista alkavaa 400 läsnä olevaa opiskelijaa kohden ja Lappeenrannan kaupunki sekä seurakuntayhtymä nimeävät kaksi edustajaa kumpikin. Valtuuskunta nimittää säätiön hallituksen, johon jokaisella perustajayhteisöllä on oikeus valita edustajansa. Opiskelijayhteisöjen yhdistymisten seurauksena näin valitaan viisi hallituksen jäsentä. Lisäksi hallitukseen voidaan valita enintään kaksi asukkaiden ehdottamaa asukasedustajaa ja asiantuntijajäseniä.
Asukkailla on lakisääteinen asukastoimikunta, ja lisäksi taloissa on talonvanhin. Hän on asukas, joka neuvoo, opastaa ja välittää tietoa asuntokohteen ja asuntotoimiston välillä. Hän on LOAS:n toimihenkilö ja asukkaiden luottamusmies.
Soul Militia
Soul Militia (vuoteen 2002 asti 2XL) on virolainen hip hop -yhtye. Heidät muistetaan parhaiten vuoden 2001 Eurovision laulukilpailun voitosta yhdessä Tanel Padarin ja Dave Bentonin kanssa kappaleella ”Everybody”. Yhtye osallistui Viron vuoden 2007 Euroviisujen esikarsintaan kappaleella ”My Place”.
Is This It
Is This It on The Strokesin debyyttialbumi vuodelta 2001.
Euroopan ja Yhdysvaltojen musiikkilehdistö antoi huomattavasti huomiota albumille, minkä vuoksi yleisön ja kriitikoiden kiinnostus heräsi yhtyettä kohtaan. Is This It nousi korkeimmillaan sijoille #2 UK- ja #33 US-listoilla.
”New York City Cops” -kappale jätettiin pois albumin Pohjois-Amerikan versiosta syyskuun 11. päivän iskujen seurauksena. Yhtye ja levy-yhtiön johto uskoivat, että kappaleessa useita kertoja toistettava kertosäkeen pääsäe, ”New York City Cops, they ain't too smart”, voisi herättää negatiivisia tuntemuksia. Pohjois-Amerikan versiossa ”New York City Cops” -raidan korvaa ”When It Started”.
Vuonna 2002 Is This It uudelleenjulkaistiin CD+DVD-painoksena, joka sisältää alkuperäisen albumin lisäksi yhtyeen musiikkivideoita ja pätkiä heidän MTV2-kanavalla soittamastaan konsertista.
The Strokesin Is This It on yksi 2000-luvun arvostetuimmista albumeista. Vuonna 2005 englantilaisen televisiokanava Channel 4:n äänestyksessä sadasta merkittävimmästä koskaan julkaistusta albumista Is This It sijoittui sijalle 89. Vuonna 2003 Rolling Stone Magazinen listalla ”500 Greatest Albums of All Time” albumi sijoittui 367:ksi, heinäkuussa 2005 Spin Magazinessa sijalle 100 listalla ”100 Greatest Albums, 1985–2005” ja heinäkuussa 2006 48:ksi The Observerin listalla ”The 50 Albums That Changed Music”.
Sue-lehti valitsi sen 2000-kymmenluvun kolmanneksi parhaaksi ulkomaiseksi albumiksi vuonna 2009.
Is This It ylitti Yhdysvalloissa miljoonan myydyn levyn rajan lokakuussa 2006.
Raidat 1–3 musiikkivideoita
Raidat 4–5 MTV2:n konsertista
Göteborgin IT-yliopisto
Göteborgin IT-yliopisto () on Göteborgissa, Ruotsissa sijaitseva yliopisto. Se on osa Chalmersin teknillistä korkeakoulua ja Göteborgin yliopistoa. Yhteenliittymä perustettiin vuonna 2001 elinkeinoelämän ja julkisen sektorin tuella. Ensimmäisenä vuonna yliopistossa opiskeli noin 120 opiskelijaa, nykyisin opiskelijoita on noin 1500.
You Give Love a Bad Name
You Give Love a Bad Name on Bon Jovi -yhtyeen levyttämä kappale. Se julkaistiin ensimmäisenä singlenä "Slippery When Wet" -albumilta.
Jon Bon Jovin, Richie Samboran ja Desmond Childin kirjoittama kappale oli Bon Jovin läpimurto Yhdysvaltain markkinoilla. You Give Love a Bad Name oli Billboard Hot 100 -singlelistan ykkönen marraskuussa 1986. Suomessa se nousi virallisen singlelistan sijalle 8.
Kappaleesta tehty cover on "Mr. & Mrs. Smith" -elokuvan soundtrackillä.
Meningeooma
Meningeooma on aivokalvon kasvain. Aivokalvokasvain on aivo- tai selkäydinkalvosta lähtöisin oleva kasvain. Se on tavallisesti hyvänlaatuinen (ei syöpä), mutta hyvänlaatuinenkin meningeooma voi olla sijaintinsa johdosta vaarallinen.
Meningeooma on aivojen yleisin hyvänlaatuinen kasvain. Kaikista aivokasvaimista meningeoomia on noin 15 %. Meningeooma on naisilla kaksi kertaa yleisempi kuin miehillä. Pahanlaatuinen meningeooma (aivokalvon syöpä) on hyvin harvinainen.
Pienet meningeoomat löydetään monesti sattumalta. Suuremmat kasvaimet voivat aiheuttaa erilaisia oireita koosta ja sijainnista riippuen. Tavallisimpia meningeoomat ovat keski-ikäisillä ja ikääntyvillä aikuisilla.
Meningeooman tarkkoja riskitekijöitä ei juuri tunneta, mutta ainakin lapsuudessa sairastetun syövän sädehoidon on todettu kasvattavan riskiä sairastua aikuisena meningeoomaan. Kasvain etenee hitaasti, ja sopivin hoitomuoto riippuu mm. potilaan yleiskunnosta sekä itse kasvaimen sijainnista ja koosta. Leikkaus on onnistuessaan ensisijainen vaihtoehto. Joskus kasvain sijaitsee sellaisessa paikassa, että sen leikkaaminen olisi mahdotonta tai liian riskialtista. Tällöin saatetaan soveltaa sädehoitoa tai harvemmin kemoterapiaa.
Meningeooman kuvasi ensimmäisenä sveitsiläinen Felix Plater vuonna 1614.
Jorma Styng
Jorma Styng (vuoteen 1991 asti Tykkyläinen) (s. 1958 Nurmes) on suomalainen kitaristi, kitarapedagogi ja säveltäjä.
Klassisen kitaran lisäksi Styng on soittanut myös sähkökitaraa. Itseopiskelun lisäksi hän on opiskellut kuvataiteita Limingan taidekoulussa. Musiikkia hän on opiskellut Oulun musiikkiopistossa, Jyväskylän Konservatoriossa, Estudio de Arte Guitarristico-koulussa (México), Prahan konservatoriossa (Tšekkoslovakia), G.I.T:ssä (Guitar institue of Technology, Musicians Institute, USA), Oulun seudun ammattikorkeakoulussa ja Piteån musiikkikorkeakoulussa (Ruotsi).
Massiel
Massiel (oik. María de los Ángeles Santamaría Espinosa, 2. elokuuta 1947, Madrid) on espanjalainen laulaja, joka voitti Eurovision laulukilpailun vuonna 1968 kappaleella "La, la, la" jättäen taakseen kuuluisan englantilaisen poplaulajan Cliff Richardin, jonka kappaleesta "Congratulations" tuli myöhemmin iso hitti. Massielin laulajanura on jatkunut vuosikymmeniä ja hän esiintyi vuonna 2005 Congratulations-tapahtumassa, joka juhlisti Euroviisujen 50-vuotista taivalta. Sen lisäksi hän on mm. näytellyt Marian roolin elokuvassa "Cantando a la Vida" (1968).
Welterwerk
Welterwerk on Drottnarin esikoisalbumi, joka julkaistiin 22. maaliskuuta 2006. Se äänitettiin Subsonic-studiolla vuonna 2005 ja tuottajana toimi Lars Klokkerhaug sekä Drottnar. Albumin ensimmäinen, tuhannen kappaleen painos julkaistiin rajoitetussa digipakversiossa, jonka kaksitoistasivuinen kansilehti on viisivärinen ja teemaltaan pronssivärinhohtoinen.
Albumin musiikkityyli on extreme metalia tai havainnollisemmin sanottuna teknistä ja progressiivista black/thrash metalia. Albumin tyyliä on verrattu muun muassa Mayhemin "Chimera" -albumiin, Enslavedin myöhempään tuotantoon ja Extolin "Synergy" -albumiin. Musiikki ei sisällä paljoa melodioita, mutta sitäkin enemmän kokeellisia, teknisiä ja progressiivisia kitarointikuvioita sekä runsaasti tempovaihteluja.
"Welterwerk"-albumin konsepti on saatu aikaan tarkalla soitannalla, megafonilla särötetyillä vokalisointikohdilla, tšekkiläisillä kansanmusiikkiosilla, tšekinkielisillä puheosuuksilla ja mandoliinin sekä trumpetin soitolla. "Victor Comrade", "Niemand Geht Vorbei" ja "Vulgo Vesper" ovatkin instrumentaalikappaleita, jotka keskittyvät erityisesti luomaan albumin tunnelmaa mainittujen elementtien sekä lähinnä vanhoilta, sodanaikaisilta radiokuulutuksilta kuulostavien samplejen avulla. Albumin konseptia tukee myös kansilehden kuvat teollisuuskoneista ja yhtyeen jäsenistä upseeriunivormuissa. "Rullett" on norjankielinen kappale. "Welterwerkin" sanoitukset sisältävät runsaasti erikoisia termejä ja latinankielisiä fraaseja kuten "Ad hoc" ja "Sine qua non".
Lenny Kuhr
Lenny Kuhr (s. 22. helmikuuta 1950 Eindhoven, Alankomaat) on alankomaalainen laulaja ja laulunkirjoittaja.
Hän aloitti laulajanuransa vuonna 1967. Vuonna 1969 hän esiintyi Eurovision laulukilpailussa kappaleella "De troubadour" ja oli yksi kilpailun neljästä voittajasta. 1970-luvulla hän menestyi laulajana paremmin Ranskassa kuin kotimaassaan. Vuonna 1980 ilmestyi kappale "Visite", josta tuli hänen suurin hittinsä Alankomaissa.
Lenny Kuhr on kääntynyt juutalaisuuteen. Hän on naimisissa Rob Frankin kanssa ja hänellä on kaksi lasta edellisestä avioliitostaan. Nykyään hän asuu Israelissa.
Peukestas
Peukestas () oli makedonialainen sotilas Aleksanteri Suuren armeijassa ja Persian satraappi. Peukestas oli kotoisin Miezan kaupungista ja hänen isänsä oli eräs Aleksanteri.
Peukestas esiintyy ensimmäisen kerran antiikin lähteissä trieerin komentajana Aleksanterin armeijan matkatessa Industa pitkin. Hyökätessä malli-heimoa vastaan Peukestas kantoi kilpeä, jonka Aleksanteri oli antanut ottaa Athenen temppelistä Ilionista. Leonnatos, Abreas ja Peukestas pelastivat Aleksanterin hengen, kun hän haavoittui hyökkäyksessä mallien pääkaupunkia vastaan. Tästä hyvästä Aleksanteri teki Peuksestaasta henkivartijansa, "somatofylax". Tätä ennen henkivartijoita oli ollut seitsemän, mutta Aleksanteri muutti henkivartijoiden määrää Peuksestaan vuoksi. Kun armeija pääsi Persepoliin, Aleksanteri palkitsi Peukestasta vielä enemmän tekemällä tästä Persis-maakunnan satraapin. Susassa Peukestas sai Aleksanterilta ennenkuulumattoman lahjan, kultaisen diadeemin.
Peukestas erosi muista Aleksanteri Suuren nimittämistä makedonialaisista satraapeista siinä, että hän alkoi pukeutua persialaiseen tapaan. Tästä hän sai alamaistensa ja Aleksanterin suosion. Peukestas oli myös yksi harvoista makedonialaisista, joka opetteli puhumaan persiaa. Vuonna 323 eaa. Peukestas saapui kuninkaan luokse mukanaan 20 000 persialaista sotilasta, jotka oli koulutettu sotimaan makedonialaiseen tyyliin pitkien sarisa-keihäiden kanssa falangimuodostelmassa. Persialaisten oli tarkoitus korvata Aleksanterin makedonialaiset sotilaat, mikä tietysti aiheutti suurta katkeruutta makedonialaisten keskuudessa.
Peukestas oli mukana Aleksanteri Suuren kuolemaa edeltäneissä juomingeissa. Aleksanterin kuoleman jälkeen Peukestas jatkoi Persiksen satraappina. Hänen asemansa säilyi myös Triparadeisoksen kokouksen jälkeen.
Vuonna 317 eaa. Peithon yritti saada Aleksanterin valtakunnan itäiset maakunnat valtansa alle. Peukestas ja muut maakuntien satraapit kokosivat armeijansa Susassa. Paikalle saapui myös Eumenes Kardialainen, jonka Makedonian hallitsija Polyperkhon oli lähettänyt Aasiaan kukistamaan kapinoivan Antigonos I:n. Peukestas liittyi Eumeneksen joukkoon, koska tämä edusti Makedonian laillista hallitsijaa. Antigonoksen ja Eumeneksen joukot kohtasivat Paraitakenen taistelussa vuonna 317 eaa., mutta taistelu päättyi tasapeliin. Seuraavana vuonna käydyssä Gabienen taistelussa Peukestas petti Eumeneksen ja poistui taistelukentältä joukkojensa kanssa. Peukestas antautui Antigonokselle sen jälkeen kun tämä oli kukistanut Eumeneksen. Antigonos piti kuitenkin Peukestasta liian vaarallisena ja riisti häneltä Persiksen hallinnon. Peukestaan elämästä tämän jälkeen ei ole paljoakaan tietoa.
Beckerin lihasdystrofia
Beckerin lihasdystrofia on etenevä perinnöllinen lihasrappeuma, jonka aiheuttaa mutaatio X-kromosomissa.
Beckerin lihasdystrofia on taudinkuvaltaan melko samanlainen kuin Duchennen lihasdystrofia, mutta puhkeaa myöhemmin ja etenee sitä hitaammin ja lievempänä. Lihakset rappeutuvat asteittain, ja potilas voi kyetä kävelemään vielä 40-vuotiaana. Sairauteen kuuluu lisäksi hengitysvaikeuksia, skolioosia, väsymystä, sydänvikaa ja toisinaan kehitysvammaisuutta.
Beckerin lihasdystrofia on nimetty saksalaisen Peter Emil Beckerin mukaan, joka kuvasi oireiston vuonna 1955. Beckerin lihasdystrofikot voivat saada lapsia, mutta heidän tyttärensä ovat todennäköisesti taudin kantajia. Becker isien pojat taasen eivät voi sairastua tautiin, koska X-kromosomiset peittyvät sairaudet periytyvät vain kantajaäideiltä.
On arvioitu, että Becker-potilaita on maailmassa noin 100 000. Erään tutkimuksen mukaan Beckerin lihasdystrofioita on kymmenisen prosenttia kaikista X-kromosomivirheen aiheuttamista lihasrappeumaoireistoista.
Beckerin lihasdystrofian parantavaa hoitoa ei tunneta, ja hoito tähtää potilaan elämänlaadun parantamiseen.
Salomé (laulaja)
Salomé (s. Maria Rosa Marco 21. kesäkuuta 1943 Barcelona) on espanjalainen laulaja.
Hänen kappaleensa "Vivo cantando" oli yksi vuoden 1969 Eurovision laulukilpailun neljästä voittajasta (Espanjan lisäksi muita voittajia olivat Alankomaat, Iso-Britannia ja Ranska). Salomé levytti Vivo cantandon vuonna 1969 seitsemällä kielellä: espanjaksi, katalaaniksi, baskiksi, ranskaksi, saksaksi, italiaksi, englanniksi ja serbokroatiaksi.
Des Knaben Wunderhorn
Des Knaben Wunderhorn () on Achim von Arnimin ja Clemens Brentanon keräämä ja julkaisema kokoelma saksalaista kansanrunoutta.
Teos julkaistiin Heidelbergissä vuosien 1805 ja 1808 välillä. Sen synty liittyy vastaaviin Englannissa ja Skotlannissa julkaistuihin kansanrunouden kokoelmiin. Johann Wolfgang von Goethe julisti, että kokoelman tulisi löytyä jokaisesta kodista.
Eri säveltäjät ovat käyttäneet kokoelman runoja musiikkinsa sanoituksina. Esimerkiksi Felix Mendelssohn, Robert Schumann, Carl Loewe, Johannes Brahms ja Alexander von Zemlinsky. Eniten kokoelmaa hyödynsi kuitenkin Gustav Mahler, joka sävelsi yli kaksikymmentä laulua kokoelman runojen teksteihin. Mahlerin toinen, kolmas ja neljäs sinfonia sisältävät kukin "Wunderhorn"-sanoituksiin perustuvan laulun, ja hän julkaisi myös kokoelman mukaan nimetyn lied -teoksen orkesterille ja solistille (sekä pianoversion).
Have a Nice Day (Bon Jovin albumi)
Have A Nice Day on yhdysvaltalaisen hard rock -yhtye Bon Jovin yhdeksäs studioalbumi. Albumi on nauhoitettu Sanctuary II -studiolla yhtyeen kotiseudulla New Jerseyssä vuosien 2004–2005 aikana. Albumi julkaistiin 20. syyskuuta 2005, ja sen ovat tuottaneet Jon Bon Jovi, Richie Sambora, John Shanks, Dann Huff ja Rick Parashar.
Ilmestymisviikollaan albumia myytiin 202 000 kappaletta, mikä tekee albumista yhtyeen eniten ilmestymisviikkonsa aikana myyneen levytyksen. Ensimmäisellä viikollaan se myös sijoittui "Billboard 200" -albumilistalla toiseksi. Marraskuuhun 2009 mennessä albumia oli myyty Yhdysvalloissa jo 1 552 000 kappaletta, ja se on saavuttanut platinamyynnin rajan.
Tanatoforinen dysplasia
Tanatoforinen dysplasia, kehityshäiriö eli lyhytkasvuisuus on neloskromosomin FGFR3-geenin kautta vallitsevasti periytyvä oireyhtymä, johon kuuluu poikkeavuuksia eri puolilla kehoa. Raajojen hermojuuret ovat lyhyet ja liikaihoiset. Pää on muuhuun ruumiiseen nähtynä suhteettoman suuri ja kalloa kuvataan usein apilanlehden muotoiseksi.
Tanatoforinen dysplasia on vakava sairaus, joka johtaa ennenaikaiseen kuolemaan. Kuolleena syntyminen on tavallista, mutta jotkut voivat elää lapsuusikään asti. Vaikka vammautunut ei syntyisi kuolleena, hän jää vaikeasti kehitysvammaiseksi ja kärsimään hengityksen vajaatoiminnasta. Mahdollista on myös vesipäisyys.
Arviot tanatoforisen dysplasian esiintyvyydestä väestötasolla vaihtelevat. Vuonna 1989 julkaistun tanskalaisen tutkimuksen mukaan kolme ihmistä 78 000 syntyneestä kärsisivät häiriöstä. Vuonna 1986 Latinalaisessa Amerikassa pääteltiin, että vammasta kärsisi yksi 20 000:sta.
Tay–Sachsin tauti
Tay–Sachsin tauti on 15. kromosomissa olevan geenivirheen aiheuttama peittyvästi periytyvä oireisto. Kyseessä on keskushermostoa vioittava häiriö, jolle luonteenomaista on sokeus, kehitysvamma ja varhainen dementia.
Tay–Sachsin taudista kärsivän elinajanodote ei ole hyvä, monet syntymästään asti sairaat kuolevat jo 3-vuotiaina. Toisinaan sairaus puhkeaa vasta nuoruudessa tai aikuisiällä.
Tay–Sachs-oireisto on huomattavan yleistä Itä-Euroopan juutalaisten keskuudessa. Aškenasijuutalaisista vammautuneita on 1 henkilö 2 500:sta. Muilla sen uskotaan olevan jopa sata kertaa harvinaisempaa.
Tay–Sachsin taudin havaitsi englantilaislääkäri Warren Tay. Oireyhtymän nimen toinen osa tulee yhdysvaltalaiselta Bernard Sachsilta.
The Simpsons Wrestling
The Simpsons Wrestling on Big Ape Productionsin kehittämä tappelupeli, joka perustuu "Simpsonit"-televisiosarjaan. Peli on julkaistu vuonna PlayStationille.
Avaruusoliot ovat haastaneet springfieldiläiset showpaininiin, mutta ensimmäiseksi heidän täytyy taistella toisiaan vastaan selvittääkseen, kuka menee pelastamaan heidän kaupunkinsa vihreiltä avaruusolioilta.
Pelin hahmot on luotu käyttämällä perinteistä animaatiota, johon on sekoitettu 3D-grafiikkaa.
Jokaisella painijalla on vain neljä liikettä. On myös juoksemis-hyökkäyksiä, mutta pelaajat voivat käyttää jokaisen hahmon ensisijaisia kolmea erikoisliikettä.
Kamppailuihin monisäikeisyyttä tuovat jokaiselle hahmolle yksilölliset erikoisliikkeet, jotka tekevät pahaa jälkeä vastustajissa. Voiman nouseminen on tärkeää kamppailun edetessä. Donitsit tuovat lisäpiristystä energiaan, atomit täyttävät koko pylvään, popcornit lisäävät terveyttä ja lenkkitossut lisäävät nopeutta.
Kamppailujen keskipisteenä oleva painikehä kulkee ympäri kaupunkia. Voittajia ratkaistaan esimerkiksi kaupanpihalla, Hassun studiolla, kaupungintalon edustalla, avaruusaluksella, Moen baarissa ja ydinvoimalassa. Kaikkiaan kamppailuympäristöjä on kymmenen.Pelin hahmoilla on samat ääninäyttelijät kuin televisiosarjassakin. Ylivoimaisesti voimakkain hahmo on Ned Flanders, koska hänellä on kaksi kertaa niin paljon energiaa kuin muilla hahmoilla ja lisäksi erittäin tehokas salama-hyökkäys.
Kriitikot ja Simpsons-fanit ovat haukkuneet peliä, mutta se ei ollut niin epäonnistunut kuin "The Simpsons Skateboarding". Peliä haukuttiin yksinkertaisuudesta, tasapainottomasta pelaamisesta ja huonosta grafiikasta. Se myös kauhistutti showpainifaneja sen liikkeiden puutteesta. Peliä on pidetty yhtenä huonoimmista Simpsons-peleistä ja huonoimmista peleistä ikinä.
Australian avoin tennisturnaus 2005
Vuoden 2005 Australian avoin tennisturnaus pelattiin 17.-30. tammikuuta 2005.
Finaalissa olivat vastakkain Marat Safin, Venäjä ja Lleyton Hewitt, Australia. Venäläinen otti toisen grand slam voittonsa luvuin 1-6, 6-3, 6-4, 6-4. Safin oli selvittänyt tiensä finaaliin voittamalla semifinaaleissa Sveitsin Roger Federerin ja Slovakian Dominik Hrbatyn. Finaalin hävinnyt Hewitt selvitti välierät voittamalla turnauksen kakkossijoitetun Yhdysvaltain Andy Roddickin ja puolivälierät kukistamalla Argentiinan David Nalbandianin.
Finaalissa olivat vastakkain Yhdysvaltain Serena Williams ja Lindsay Davenport. Serana William voitti ottelun ja samalla toisen Australian avoimen tennisturnauksen voittonsa kaksinpelissä (ensimmäinen voitto oli vuodelta 2003) luvuin 2-6, 6-3, 6-0. Williams selvitti tiensä finaaliin voittamalla välierissä Venäjän Marija Šarapovan ja puolivälierissä Ranskan Amélie Mauresmon. Finaalin hävinyt turnauksen ykkössijoitettu Davenport voitti välierissä Ranskan Nathalie Dechyn ja puolivälierässä Australian Alicia Molikin.
Miesten nelinpelin voittivat Wayne Black ja Kevin Ullyett (ZIM). He kaatoivat finaalissa Yhdysvaltain parin Bob Bryan ja Mike Bryan luvuin 6-4 6-4.
Naisten nelinpelin voittivat Svetlana Kuznetsova, Venäjä, ja Alicia Molik, Australia. Finaalissa kaatuivat Yhdysvaltain pari Lindsay Davenport ja Corina Morariu luvuin 6-3, 6-4.
Sekanelinpelin voittivat australialaispari Samantha Stosur ja Scott Draper. Finaalissa kaatuivat Liezel Huber (RSA) ja Kevin Ullyett (ZIM) luvuin 6-2, 2-6, [10-6].
Australian avointen poikien kaksinpelin voiton vei Yhdysvaltain Donald Young. Finaalissa kaatui Etelä-Korean Sun-Yong Kim luvuin 6-2, 6-2.
Tyttöjen kaksinpelin voitti Viktoryja Azarenka (BLR). Finaalissa kukistui Ágnes Szávay (HUN) luvuin 6-2, 6-2.
Poikien nelinpelin voittivat Sun-Yong Kim (KOR) ja Chu-Huan Yi (TPE).
Tyttöjen nelinpelin voittivat Viktoryja Azarenka (BLR) ja Marina Erakovic (NZL).
Helgeandsholmen
Helgeandsholmen on pieni saari Ruotsin pääkaupungin Tukholman keskustassa. Se muodostaa yhdessä Stadsholmenin, Strömsborgin ja Riddarholmenin kanssa Tukholman vanhankaupungin. Saari sijaitsee Mälarenin pohjoisemmassa lasku-uomassa, Norrströmissä, Stadsholmenin ja Norrmalmin välissä.
Saarella sijaitsee Ruotsin valtiopäivätalo sekä Tukholman keskiaikamuseo. Helgeandsholmenia yhdistävät naapurisaariin kolme siltaa: Riksbron, Stallbron ja Norrbron.
Strömsborg
Strömsborg on pieni saari Ruotsin pääkaupungin Tukholman keskusta-alueella. Sen naapurisaaret ovat Stadsholmen sekä Helgeandsholmen. Saari on osa Tukholman vanhaakaupunkia, Gamla stania.
Vuodelta 1733 peräisin olevassa Tillaeuksen kartassa Strömsberg tunnetaan nimellä "Stenskär", ja se esitetään asuttamattomana. Vuonna 1740 saaren osti kauppias Berge Olofson Ström, joka historiallisten lähteiden mukaan rakennutti saarelle noin kymmenen vuotta myöhemmin lehmuksilla ympäröidyn kivitalon.
Saarella on nykyään yksi rakennus, arkkitehti Claes Grundströmin piirustusten mukaan 1895–1897 rakennettu ja 1929–1930 muutettu ravintola, jossa on kattoterassi.
Christian Ludwig Brehm
Christian Ludwig Brehm (24. tammikuuta 1787 Schönau vor dem Walde – 23. kesäkuuta 1864 Renthendorf) oli saksalainen pappi ja lintutieteilijä.
Brehmin syntymäpaikkakunta Schönau oli Gothan kaupungin lähellä Gothan piirikunnassa. Hän opiskeli Jenan yliopistossa. 1813 hänestä tuli Renthendorfin kirkkoherra, missä virassa hän pysyi kuolemaansa saakka. Renthendorf on kylä Leipzigista noin 90 kilometriä etelään.
Brehmin laaja tuotanto käsitti muun muassa teokset "Beitrage zur Vogelkunde" (1820–22), jossa hän kuvaili 104 saksalaista lintulajia tarkkoine tuntomerkkeineen, sekä "Handbuch der Naturgeschichte aller Vogel Deutschlands" (1831).
Brehm keräsi suuren kokoelman linnunnahkoja, noin 15 000 kappaletta. Hän tarjosi kokoelmaansa Berliinin eläinmuseolle, mutta kauppoja ei syntynyt. Brehmin kuoleman jälkeen kokoelma löytyi hänen kotinsa ullakolta. Muutamia vuosia myöhemmin Otto Kleinschmidt taivutteli lordi Lionel Walter Rothschildin ostamaan kokoelman, ja vuonna 1900 se päätyi Walter Rothschildin museoon Tringiin Englantiin.
Eläintieteilijä Alfred Edmund Brehm (1829–1884) oli Christian Brehmin poika.
Christian Ludwig Brehm kuvaili tieteelle lukuisia uusia lintulajeja, muun muassa mustakaulauikun, etelänsatakielen ja laulurastaan.
Hellerin tauti
Hellerin tauti eli disintegratiivinen kehityshäiriö (ent. lapsuuden dementia) on autismin kirjoon kuuluva neurologinen oireyhtymä, jonka esiintyvyys on vain 0,3 promillea. Taudin tutkimus on ollut niin vähäistä, ettei sen syitä ole kyetty selvittämään. Taudin on epäilty johtuvan muun muassa aivojen kroonisesta tulehduksesta, liiallisesta rasvojen kertymisestä keskushermostoon, "tuberosis sclerosicsesta" tai epileptisten kohtausten seurauksista.
Hellerin tauti puhkeaa keskimäärin 2–4-vuotiaana ja etenee nopeasti. Sairastuneella lapsella ei ole välttämättä aiemmin ollut autismiin viittaavia piirteitä, vaan lapsen kielellinen ja sosiaalinen kehitys on ollut tavallisuudesta poikkeamatonta. Oireyhtymään kuuluu myös epileptisyyttä ja vaikeaa kehitysvammaisuutta.
Sosiaalisten taitojen ja kielellisen ilmaisun häviämisen lisäksi Hellerin tautiin kuuluu joskus muun muassa vaikeutta siirtyä valvetilaan yöunen jälkeen sekä unettomuutta. Hellerin tauti on yleisempi pojilla, ja Yhdysvalloissa siitä kärsii arviolta viisi lasta 10 000:sta.
Hellerin taudin kuvasi vuonna 1908 itävaltalainen Theodor Heller. Tauti sulautettiin yhdysvaltalaiseen DSM-5-tautiluokitukseen vuonna 2013 uudistetussa versiossa uuteen autismikirjon häiriö -kattodiagnoosiin yhdessä muiden autismin kirjon oireyhtymien kanssa.
Dave Andreychuk
Dave Andreychuk (s. 29. syyskuuta 1963 Hamilton, Ontario, Kanada) on entinen kanadalainen jääkiekkoilija. Hänen pelipaikkansa oli keskushyökkääjä.
Buffalo Sabres varasi Andreychukin ensimmäisenä pelaajanaan vuoden varaustilaisuudessa. Sabresin vuoronumero oli 16. Andreychukista tuli Tampa Bay Lightningin joukkueessa keväällä 2004 vanhin (40 vuotta ja 7 kuukautta) ja eniten otteluita (1 597) Stanley Cupin voitettuaan pelannut pelaaja. Voitto tuli 22 pelivuoden jälkeen. Voiton jälkeen hän pelasi vielä yhden kauden, kunnes siirtyi muihin tehtäviin Lightning-organisaatiossa.
Andreychukin ottelumäärä (1639) on kaikkien aikojen viidenneksi suurin. Andreychuk ja Denis Savard jakavat 26. sijan NHL:n kaikkien aikojen pistetilastossa, molemmat saivat kasaan 1 338 tehopistettä. Hänen 274 ylivoimamaaliaan on voimassa oleva NHL:n ennätys. Andreychukin kotikaupunki Hamiltonin jäähalli on uudelleennimetty Dave Andreychuk Mountain Arenaksi.
Luettelo elektronisen musiikin alalajeista
Luettelo elektronisen musiikin alalajeista.
Ruotsin valtiopäivätalo
Ruotsin valtiopäivätalo on Ruotsin valtiopäivien istuntopaikka. Se sijaitsee maan pääkaupungissa Tukholmassa, Helgeandsholmenin pienellä saarella Stadsholmenin ja Norrmalmin välissä. Arkkitehti Aron Johanssonin suunnittelema valtiopäivätalo rakennettiin vuosina 1897–1905. Johansson otti rakennukseen vaikutteita saksalaisesta uusbarokista.
Rakennuskompleksiin kuuluu myös samaan aikaan rakennettu Sveriges Riksbankin entinen toimitalo, joka sijaitsee alkuperäisen valtiopäivätalon länsipuolella. Rakennuksia erottaa Riksgatan-kävelykatu, mutta niitä yhdistää kaksi kadun yli rakennettua porttikäytävää. Vuosina 1968–1971 järjestetyn arkkitehtuurikilpailun jälkeen Riksbankin talo muutettiin 1975–1983 myös valtiopäivien käyttöön. Kaksikamarisista yksikamarisiksi muutetut valtiopäivät saivat tähän rakennukseen uuden suuremman istuntosalin. Muutostyöt suunnitteli arkkitehtitoimisto AOS Arkitekter.
Rem Murray
Raymond "Rem" Murray (s. 9. lokakuuta 1972, Stratford, Ontario, Kanada) on kanadalainen jääkiekkoilija. Hän pelasi urallaan 560 NHL:n runkosarjaottelua kolmessa eri joukkueessa. Lisäksi hän pelasi Suomessa, Itävallassa ja Italiassa.
Murray pelasi vuodet 1996–2004 NHL:ssä Edmonton Oilersissa, New York Rangersissa ja Nashville Predatorsissa. Kausi 1998–1999, jolloin Murray pelasi Edmontonissa, on miehen NHL-uran paras. Hän teki 78 pelissä 21 maalia ja antoi 18 maaliin johtanutta syöttöä. Murray joutui lopettamaan uransa vuonna 2005, kun hänellä diagnisoitiin harvinainen niskaongelma (yksi dystonian muodoista). Murray kuitenkin palasi kaudeksi 2005–2006, mutta ei onnistunut saamaan pelipaikkaa Detroit Red Wingsistä koeajalla. Hän pelasikin lähes koko kauden AHL-liigan Houston Aerosissa, kunnes sai loppukaudesta pelipaikan Edmontonista.
Kaudeksi 2006–2007 Murray siirtyi Eurooppaan ja HIFK:hon. Murray oli koko SM-liigan parhaita puolustavia hyökkääjiä tehden myös tehot 20+26. Hän ja HIFK sopivat runkosarjan jälkeen jatkosopimuksen myös kaudeksi 2007–2008. Kahden HIFK-kauden jälkeen Murray siirtyi Innsbruckiin Itävallan pääsarjaan.
Murray pelasi kauden Innsbruckissa ja siirtyi sen jälkeen Italian pääsarjan HC Pustertal-Val Pusteriaan. Hän palasi Itävallan kakkosarjaan tippuneeseen Innsbruckiin pelattuaan yhden kauden Val Pusteriassa. Innsbruck voitti kaudella 2011–2012 kakkossarjan, ja Murray oli sarjan paras maalintekijä. Kauden jälkeen hän kuitenkin ilmoitti lopettavansa uransa, ja hänen pelinumeronsa jäädytettiin harjoitusottelussa ennen kauden 2012–2013 alkua.
Australian avoin tennisturnaus 2004
Vuoden 2004 Australian avoin tennisturnaus pelattiin 19. tammikuuta – 1. helmikuuta 2004.
Finaalissa olivat vastakkain Roger Federer, Sveitsi ja Marat Safin, Venäjä. Federer otti ensimmäisen Australian avoimen turnausvoittonsa luvuin 7–6, 6–4 ja 6–2. Federer oli selvittänyt tiensä finaaliin voittamalla semifinaaleissa Espanjan Juan Carlos Ferreron ja puolivälierissä Argentiinan David Nalbandianin. Finaalin hävinnyt Safin selvitti välierät voittamalla Yhdysvaltain Andre Agassin ja puolivälierät kukistamalla niin ikään Yhdysvaltain Andy Roddickin.
Finaalissa olivat vastakkain Justine Henin-Hardenne, Belgia ja Kim Clijsters, Belgia. Henin-Hardenne voitti ottelun luvuin 6–3, 4–6 ja 6–3. Henin-Hardenne selvitti tiensä finaaliin voittamalla välierissä Kolumbian Fabiola Zuluagan ja puolivälierissä Yhdysvaltain Lindsay Davenportin. Finaalin hävinnyt Clijsters voitti välierissä Sveitsin Patty Schnyderin ja puolivälierässä Venäjän Anastasija Myskinan.
Miesten nelinpelin voittivat Ranskan Michaël Llodra ja Fabrice Santoro. He kukistivat finaalissa Yhdysvaltain Bob Bryanin ja Mike Bryanin luvuin 7–6(4) ja 6–3.
Naisten nelinpelin voittivat Virginia Ruano Pascual, Espanja, ja Paola Suárez, Argentiina. Finaalissa kukistuivat Svetlana Kuznetsova ja Jelena Lihovtseva, Venäjä luvuin 6–4 ja 6–3.
Sekanelinpelin voittivat Jelena Bovina (RUS) ja Nenad Zimonjić (SCG). Finaalissa kukistuivat Martina Navrátilová (USA) ja Leander Paes (IND) luvuin 6–1 ja 7–6(3).
Australian avointen poikien kaksinpelin voiton vei Ranskan Gaël Monfils. Finaalissa kaatui niin ikään ranskalainen Josselin Ouanna luvuin 6–0 ja 6–3.
Tyttöjen kaksinpelin voitti Israelin Shahar Pe'er. Finaalissa kukistui Nicole Vaidišová (CZE) luvuin 6–1 ja 6–4.
Poikien nelinpelin voittivat Scott Oudsema ja Brendan Evans (USA).
Tyttöjen nelinpelin voittivat Chan Yung-jan (TPE) ja Sheng-Nan Sun (CHN).
Lissenkefalia
Lissenkefalia on syvää kehitysvammaisuutta aiheuttava aivojen tasapintaisuussyndrooma, johon kuuluu monesti muitakin aivojen epämuodostumia.
Lissenkefaliaan liittyy syvän kehitysvammaisuuden lisäksi mm. hengitysvaikeuksia, pakkoliikkeitä ja ennenaikainen kuolema. Useimmat potilaat eivät pysty kääntymään, istumaan eivätkä kävelemään. Heillä saattaa ilmetä epileptisiä kohtauksia.
Vesipäisyys ja silmävauriot ovat II-tyypin potilailla tavallisia.
Noin 50 % lissenkefalikoista menehtyy 10. ikävuoteen mennessä. Häiriö voi olla seurausta esimerkiksi perintötekijöistä, sattumanvaraisesta geenivirheestä tai jostakin raskaudenaikaisesta tekijästä.
Lissenkefaliasta kärsii noin yksi tai hieman yli yksi lapsi 100 000:sta. Yleisimpiä lissenkefaliasairauksia ovat Miller–Diekerin ja Walker–Warburgin oireyhtymä. Elinajanodote on heikko varsinkin Miller–Dieker-potilailla: useimmat kuolevat muutaman kuukauden ikäisinä.
Nukketeatteri
Nukketeatteri on teatteriesitys, jonka esittämiseen käytetään nukkeja sekä niiden hahmoja. Esittäjät ohjaavat nukkeja joko suoraan tai epäsuorasti esimerkiksi narujen tai kauko-ohjauksen avulla.
Ranskan sana "marionnette" tulee sanojen Marie, Marion, Mariotte tai Mariolle diminutiivistä ja merkitsee siis pientä Marieta. Tämä hellittelymuoto oli sittemmin käytössä kun Neitsyt Mariaa esitettiin plastisessa muodossa ainakin jo vuonna 1306. Kuitenkin ainakin 1500-luvulta lähtien käsite on tarkoittanut kaikenlaisia puusta tehtyjä hahmoja, olivatpa ne pyhiä tai maallisia. Nimike ulottui aina noituutta käsitteleviin nukkeihin saakka. Nykyään marioneteilla tarkoitetaan lähinnä nukkeja, joita ohjataan naruista vetämällä.
Monissa Aasian maissa nukketeattereilla on pitkät perinteet ja merkittävä rooli kulttuurin viemisessä syrjäisiinkin paikkoihin. Kiertävä nukketeatteri on kätevä siirtää pitkienkin matkojen päähän. Esitykset ovat usein vanhoihin legendoihin tai historiallisiin tapahtumiin perustuvia, usein niissä on myös avoin tai peitelty poliittinen sisältö. Yksi aasialaisen nukketeatterin muoto on heijastettujen varjokuvien käyttö oikeiden kolmiulotteisten nukkejen sijasta. Hanoissa Vietnamissa esiintyvä nukketeatteri käyttää näyttämönä vesiallasta.